王翰
相和歌辞。蛾眉怨
君不见宜春苑中九华殿，飞阁连连直如发。
白日全含朱鸟窗，流云半入苍龙阙。宫中彩女夜无事，
学凤吹箫弄清越。珠帘北卷待凉风，绣户南开向明月。
忽闻天子忆蛾眉，宝凤衔花揲两螭。传声走马开金屋，
夹路鸣环上玉墀。长乐彤庭宴华寝，三千美人曳光锦。
灯前含笑更罗衣，帐里承恩荐瑶枕。不意君心半路回，
求仙别作望仙台。仓琅禁闼遥相忆，紫翠岩房昼不开。
欲向人间种桃实，先从海底觅蓬莱。蓬莱可求不可上，
孤舟缥缈知何往。黄金作盘铜作茎，晴天白露掌中擎。
王母嫣然感君意，云车雨旆欲相迎。飞廉观前空怨慕，
少君何事须相误。一朝埋没茂陵田，贱妾蛾眉不重顾。
宫车晚出向南山，仙卫逶迤去不还。朝晡泣对麒麟树，
树下苍苔日渐斑。人生百年夜将半，对酒长歌莫长叹。
剩知白日不可思，一死一生何足算。